老農歎
作者：裘萬頃
朝代：宋

paragraphs: 霜耕冰在趾，雨種泥沒膝。
旱魃忽爲虐，耕種謾勞力。
去年幸一稔，今歲免艱食。
細聽老農語，令我三歎息。
但願從此去，龍骨長挂壁。
大田多黍稌，高廩若山積。
或云穀大豐，則恐錢轉嗇。
夏租星火急，處此未有策。
細民一錢稅，往往亦追索。
穀賤反傷農，此語傳自昔。
語客且勿憂，新絲尚堪質。